ປາ​ກິ​ສຖານຈັດ ​ການສວນສະໜາມ ສະຫລອງ ວັນສາທາລະນະ​ລັດ ​ເປັນຄັ້ງທຳອິດ ໃນ 7 ປີ 
ພິທີດັ່ງກ່າວ ແມ່ນເພື່ອ​ເນັ້ນ​​ເຖິງ​ ຄວາມ​ໝັ້ນຄົງ ​ທີ່​ໄດ້​ປັບປຸງ​ໃຫ້​ດີ​ຂຶ້ນ ​ໃນ​ທົ່ວ​ປະ​ເທດ ລຸນຫຼັງການດຳ​ເນີນງານ ຕໍ່ຕ້ານການ​ກໍ່​ການ​ຮ້າຍ ​ທີ່​ນຳ​ໂດຍ​ທະຫານ ​ເມື່ອບໍ່​ນານ​ມາ​ນີ້.​
ປາກິສຖານ ໄດ້ຈັດ ການເດີນສວນສະໜາມ ສະຫລອງ ວັນສາທາລະນະລັດ ເປັນຄັ້ງທຳອິດ ໃນວັນຈັນມື້ນີ້ ຫຼັງຈາກ ທີ່ມີຊ່ອງຫວ່າງເປັນເວລາ 7 ປີ ເພື່ອເນັ້ນເຖິງ ຄວາມໝັ້ນຄົງ ທີ່ໄດ້ປັບປຸງໃຫ້ດີຂຶ້ນ ໃນທົ່ວປະເທດ ລຸນຫຼັງການດຳເນີນງານ ຕໍ່ຕ້ານການກໍ່ການຮ້າຍທີ່ນຳໂດຍທະຫານ ເມື່ອບໍ່ນານມານີ້ ມີການຮັກສາຄວາມປອດໄພພາຍໃນ ນະຄອນຫລວງ Islamabad ຢ່າງເຄັ່ງຄັດທີ່ສຸດ ໂດຍສະເພາະຢູ່ອ້ອມບໍລິເວນ ທີ່ມີການຈັດພິທີ ບ່ອນທີ່ມີການສະແດງ ຄວາມຊ່ຽວຊານດ້ານ ການບິນ ໂດຍຝຸງເຮືອບິນລົບ ແລະ ເຮລິຄອບເຕີ ທີ່ບິນຜ່ານ ຢູ່ເໜືອນະຄອນຫລວງອັນສວຍງາມ ດ້ວຍການເອ້ຍ້ອງຕ່າງໆນັ້ນ ໃນບັນດາອາວຸດຍຸດໂທປະກອນ ແລະ ອຸປະກອນອື່ນໆຂອງທະຫານທີ່ນຳມາສວນສະໜາມນັ້ນ ປາກິສຖານ ຍັງໄດ້ນຳສະແດງ ເປັນຄັ້ງທຳອິດ ເຮືອບິນບໍ່ມີຄົນຂັບ ຫຼື drone ຕິດອາວຸດ ທີ່ຜະລິດຂຶ້ນຢູ່ພາຍໃນປະເທດອີກດ້ວຍ ສະຫະລັດ ໄດ້ນຳໃຊ້ໂດຣນ ໃນການໂຈມຕີທາງອາກາດ ຕໍ່ພວກປະຕິບັດການ ທີ່ເປັນ ເຄືອຂ່າຍ al-Qaida ທີ່ຫລົບລີ້ຢູ່ ບໍລິເວນຕ່າງໆໃນເຂດຊົນເຜົ່າ ໃກ້ກັບຊາຍແດນຕິດ ກັບອັຟການິສຖານ ການໂຈມຕີທາງອາກາດຫຼາຍໆບັ້ນຂອງສະຫະລັດແຕ່ຝ່າຍດຽວ ໄດ້ເປັນແຫລ່ງຂອງຄວາມເຄັ່ງຕຶງໃນສາຍພົວພັນລະຫວ່າງສອງປະເທດ ເນື່ອງຈາກ ປາກິສຖານ ບໍ່ເຫັນດີນຳການໃຊ້ໂດຣນທຳການໂຈມຕີຂອງສະຫະລັດ ໂດຍກ່າວວ່າ ມັນເປັນການລະເມີດອະທິປະໄຕຂອງຕົນ ການເພີ້ມທະວີການປະຕິບັດການຕໍ່ຕ້ານການກໍ່ການຮ້າຍ ຂອງກອງທັບປາກິສຖານ ແລະ ການຕອບໂຕ້ໂຈມຕີຄືນຢ່າງຮ້າຍແຮງ ໂດຍພວກທາລີບານ ໃນປາກິສຖານ ຊຶ່ງ ເປັນກຸ່ມພັນທະມິດຂອງພວກຫົວຮຸນແຮງຕ່າງໆ ໄດ້ເພີ້ມທະວີຂຶ້ນເລື້ອຍໆນັ້ນ ໄດ້ເຮັດ ໃຫ້ບັນດາເຈົ້າໜ້າທີ່ ບໍ່ສາມາດຈັດພິທີເດີນສວນສະໜາມໄດ້ ນັບຕັ້ງແຕ່ປີ 2008 ເປັນຕົ້ນມາ